Године 1981. у насељу Мукиње на Плитвичким Језерима подигнут је "Спомен-дом бораца и омладине Шесте пролетерске дивизије Никола Тесла", чија се поставка састојала из три дела — етнографска збирка, збирка ликовних радова савремених уметника и збирка ратне опреме и оружја. Етнографска збирка представљала је традиционални живот у Лици и састојала се од предмета за свакодневну употребу у сеоским домаћинствима, на пољу и приликом обављања разних других делатности. Ликовна збирка састојала се од око 120 слика и скулптура, чији су аутори били познати југословенски уметници, међу којима — Ђорђе Андрејевић Кун, Антун Аугустинчић, Петар Лубарда, Исмет Мујезиновић, Иван Саболић, Љубица Цуца Сокић, Марко Челебоновић, Стојан Ћелић и др. Међу донаторима уметнина за Спомен-дом био је и холандски сликар Хуго Ландхер, који је поклонио својих 45 слика. Збирка ратне опреме и оружја, поред трофејног наоружања коришћеног за време рата, садржала је и факсимиле и копије ратних докумената, као и личне предмете и документа бораца Шесте личке дивизије. Након операције "Олуја", током које су августа 1995. хрватске снаге заузела највећи део Републике Српске Крајине, музејска поставка је опљачкана и уништена. Зграда Спомен-дома тада је оштећена, а касније је обновљена и данас се користи за потребе Спортско-рекреативног центра "Мукиње".